28.2.2023
MT
Il-Ġurnal Uffiċjali tal-Unjoni Ewropea
C 75/167
3.6.
L-FSDN m’għandux ikun strument għall-awtoritajiet pubbliċi biss biex jużawh fit-tfassil tal-politiki pubbliċi, u għandu jintegra wkoll il-ħtiġijiet tal-imsieħba soċjali, l-entitajiet ta’ riċerka, l-universitajiet, il-bdiewa u l-NGOs.
L-FSDN jista’ jgħin biex tiżdied l-inklużjoni tal-bdiewa fis-sistema finanzjarja (kreditu, eċċ.).
L-FSDN għandu jipprovdi ħarsa ġenerali perjodika lejn il-biedja fil-livelli Ewropej, nazzjonali u reġjonali, u lejn it-tipi differenti ta’ biedja.
3.7.
Il-bdiewa kollha tal-UE għandu jkollhom il-possibbiltà li jikkontribwixxu għall-FSDN fil-każi meta huma lesti li jagħmlu dan, u jeħtieġ li jitqiesu r-rappreżentattività, ir-restrizzjonijiet baġitarji u l-objettivi tal-FSDN.
L-azjendi agrikoli li mhumiex parti mill-kampjun għandu jkollhom il-possibbiltà li jagħtu kontribut volontarju għall-FSDN abbażi ta’ kriterji u metodoloġiji adattati u speċifiċi.
Il-bdiewa m’għandhomx ikunu obbligati li jibagħtu data lill-FSDN, u m’għandha tiġi applikata l-ebda sanzjoni.
Għandhom jitqiesu wkoll azjendi agrikoli ta’ sussistenza u semisussistenza.
Id-data miġbura għandha tiġi diżaggregata skont it-tip ta’ prodott (organiku, eċċ.).
3.8.
Il-ġbir u l-ipproċessar modern u innovattiv tad-data permezz tal-intelliġenza artifiċjali, l-Internet tal-oġġetti, il-validazzjoni awtomatika, software marbut mar-rikonoxximent ottiku tal-karattri (OCR) jew l-infrastrutturi tal-ġbir mill-bogħod għandhom jitqiesu sabiex l-FSDN isir aktar effiċjenti, flimkien mad-data ġeospazjali ġġenerata permezz tal-programm Spazjali Ewropew.
Għandha tinħoloq rabta ċara bejn l-FSDN, il-PAK u l-Cloud Ewropew tax-Xjenza Miftuħa.
3.9.
L-FSDN għandu jqis il-leġiżlazzjonijiet differenti fost l-Istati Membri, b’mod partikolari dwar l-aspetti ambjentali u soċjali, u għandu jkun flessibbli biżżejjed biex jintegra indikaturi ġodda.
Il-kooperazzjoni bejn l-uffiċċji ta’ kollegament, l-uffiċċji tal-Istati Membri u d-DĠ Agrikoltura tal-Kummissjoni jeħtieġ li tkun effettiva biex l-FSDN jirnexxi.
Għandu jingħata l-istess livell ta’ importanza lid-data ambjentali u soċjali bħalma tingħata lid-data ekonomika, lill-bdiewa żgħar u kbar u lil reġjuni differenti.
It-trasparenza u r-rieda biex jingħata kontribut għall-FSDN ivarjaw fl-Istati Membri, u għandhom jitqiesu l-livell ta’ sensittività u l-valur preċiż ta’ xi elementi.
3.10.
Il-KESE qed jissuġġerixxi li ssir distinzjoni ċara bejn id-data li trid tinġabar kull sena u dik meħtieġa perjodikament.
Karatteristiċi, sorsi, formati, dimensjonijiet u livelli differenti ta’ granularità tad-data huma sfida għall-FSDN, peress li l-istess data m’għandhiex tinġabar diversi drabi.
Hemm differenzi kbar fost l-Istati Membri f’termini ta’ strutturi ta’ spejjeż għall-ġbir tad-data, għalhekk hija meħtieġa aktar flessibbiltà.
3.11.
Il-ġbir tad-data għandu jqis il-kriżijiet differenti u ż-żieda fil-volatilità tal-prezzijiet li qed issir varjabbli kostanti fil-ktajjen agroalimentari.
Il-gwerra fl-Ukrajna qed tgħin biex taggrava din il-volatilità, u l-ispekulazzjoni fis-settur tal-ikel qed tagħmel pressjoni fuq il-ktajjen tal-provvista.
Ir-riżorsi finanzjarji allokati lill-FSDN għandhom jiġu żgurati mill-Kummissjoni u l-Istati Membri.
3.12.
Il-KESE jissuġġerixxi li jiġi żviluppat korp konsultattiv Ewropew, bl-involviment tas-soċjetà ċivili, magħżul fuq il-bażi ta’ kriterji trasparenti għall-monitoraġġ tal-ġbir tad-data u biex jittieħdu deċiżjonijiet dwar l-użu tad-data u bidliet strateġiċi fir-rekwiżiti tad-data, filwaqt li jitqiesu l-isfidi tas-soċjetà u d-dinamika tad-domanda tad-data.
3.13.
Il-KESE jissuġġerixxi wkoll li data dwar il-prattiki tal-biedja għandha tiġi integrata fl-FSDN, b’mod aktar preċiż fir-rigward tal-ġestjoni tal-art, il-protezzjoni tal-pjanti, il-fertilizzanti tal-pjanti, is-saħħa u l-benesseri tal-annimali.
L-aħjar prattiki tal-biedja għandhom jinġabru u jinxterdu bħala riżultat tal-FSDN speċjalment fl-oqsma ambjentali u soċjali (it-taħriġ, l-għodod mudell, il-prattiki tajba, l-iskambji bejn il-konsulenti, eċċ.).
3.14.
Id-data dwar it-tibdil fil-klima, il-kwalità tal-ħamrija, u s-sekwestru tal-karbonju, l-użu tal-pestiċidi, il-kwalità tal-ilma, il-kwalità tal-arja, l-enerġija u l-bijodiversità għandha tiġi ttrattata bħala data ambjentali li għandha tinġabar mill-bdiewa jew minn strumenti oħra li huma interoperabbli mal-FSDN.